โมเดลธุรกิจของ VEVO
ตอนนี้เราฟังเพลง ดูมิวสิกวิดีโอจากช่องทางไหนกันบ้าง?  คำตอบของคนส่วนใหญ่ ก็จะต้องมี YouTube อยู่ในนั้น คนที่เข้าไปดูมิวสิกวิดีโอใน Youtube คงเคยเจอกับโลโก้ VEVO ที่ส่วนใหญ่จะอยู่ในเพลงสากลกับศิลปินชื่อดังอย่าง Taylor Swift, Justin Bieber, Maroon 5 โมเดลธุรกิจของ VEVO คืออะไร ได้เงินจากอะไร ลงทุนแมนจะเล่าให้ฟัง
14 ม.ค. 2561

โมเดลธุรกิจของ VEVO / โดย ลงทุนแมน
ตอนนี้เราฟังเพลง ดูมิวสิกวิดีโอจากช่องทางไหนกันบ้าง?
คำตอบของคนส่วนใหญ่ ก็จะต้องมี YouTube อยู่ในนั้น
คนที่เข้าไปดูมิวสิกวิดีโอใน Youtube คงเคยเจอกับโลโก้ VEVO
ที่ส่วนใหญ่จะอยู่ในเพลงสากลกับศิลปินชื่อดังอย่าง Taylor Swift, Justin Bieber, Maroon 5
ถ้าเราลองค้นหาใน Google ว่า YouTube's 10 Most-Watched Music Videos เราจะพบว่ามีวิดีโอที่มีโลโก้ VEVO อยู่ถึง 8 ใน 10 วิดีโอ
โมเดลธุรกิจของ VEVO คืออะไร ได้เงินจากอะไร
ลงทุนแมนจะเล่าให้ฟัง
VEVO เป็นบริษัทที่ดำเนินธุรกิจเกี่ยวกับบริการฝากมิวสิกวิดีโอในอินเตอร์เน็ต ก่อตั้งขึ้นมาในปี 2009 เกิดจากความร่วมมือกันดำเนินธุรกิจแบบ Joint venture กับค่ายเพลงชื่อดังอย่างเช่น Sony Music Entertainment (SME), Universal Music Group (UMG), Abu Dhabi Media (ADM), EMI Group Limited และบริษัทอื่นๆ อีกมากมาย
แนวคิดของธุรกิจมาจากบริษัท Hulu ที่เป็นผู้ให้บริการ Streaming รายการทีวีและภาพยนตร์ ในประเทศสหรัฐอเมริกา ด้วยการเห็นปัญหาที่ว่าในสมัยก่อน เวลาจะดูมิวสิกวิดีโอ ก็จะต้องรอดูจากในโทรทัศน์ จะเลือกดูเพลงโปรดก็ไม่ได้ ต้องคอยลุ้นว่าเพลงที่เราส่งข้อความไปขอนั้นจะได้เปิดไหม แล้วจะได้เปิดตอนไหน จึงทำให้เกิดเป็น VEVO ขึ้นมา
ในปัจจุบันนี้ VEVO มีมิวสิกวิดีโอมากกว่า 3 แสนวิดีโอที่ให้ได้รับชมกันทางออนไลน์ นอกจากนี้ด้วยความพิเศษของ VEVO ก็คือมีเบื้องหลังการถ่ายทำ รายการแสดงคอนเสิร์ต บทสัมภาษณ์ ของศิลปินต่างๆ ในค่ายที่เข้าร่วมกับบริษัท VEVO ให้ได้รับชมอีกด้วย
เรามักจะพบเห็น VEVO กันใน YouTube แต่จริงๆแล้ว VEVO ก็มีเว็บไซต์เฉพาะเหมือนกัน แต่เปิดให้บริการเฉพาะประเทศที่เคร่งครัดเรื่องลิขสิทธิ์ได้แก่ ประเทศอเมริกา แคนนาดา ฝรั่งเศส ออสเตรเลีย เป็นต้น โดยยังไม่มีให้บริการในประเทศไทย
ความแตกต่างของการดูบนเว็บไซต์ VEVO กับดูบน YouTube ต่างกันตรงที่ว่ามิวสิกวิดีโอพรีเมียมบางตัวจะให้ดูที่เว็บไซต์ของ VEVO ก่อนเท่านั้น
การที่ Google ได้นำเอาช่องของ VEVO มาลงใน YouTube นั้นเป็นไอเดียที่ทำให้ Google ได้ประโยชน์จากค่าโฆษณาและค่าสปอนเซอร์ต่างๆ เพราะว่า VEVO นั้นถือว่าเป็นธุรกิจที่เติบโตอย่างรวดเร็วในยุคนี้
การที่ VEVO นำมิวสิกวิดีโอมาลงใน YouTube ก็เป็นการดึงดูดคนให้เข้ามาดู วิดิโออื่นที่เกี่ยวเนื่องใน YouTube ได้เป็นจำนวนมาก
และในตอนนี้ Google ก็ได้เข้าเป็นผู้ถือหุ้นใน VEVO จำนวน 7% ตามที่ VEVO ร้องขอไปในสัญญาใหม่
Google ไม่น่าจะตัดสินใจผิด เพราะว่าใน 1 เดือนนั้นมียอดการรับชมในวิดีโอของ VEVO มากกว่า 21,000 ล้านครั้งเลยทีเดียว จริงแล้วๆในขณะที่เราอ่านบทความนี้อยู่ ก็กำลังมีคนนั่งดูมิวสิกวิดีโอของ VEVO เป็นหลักแสนคน
แต่การเข้าดูวิดีโอของ VEVO นั้นไม่เสียค่าบริการ
แล้ว VEVO จะได้เงินจากอะไร?
รายได้ของ VEVO นั้นจะได้มาจากโฆษณา
สัดส่วนการแบ่งรายได้จะแบ่งออกเป็น 4 ส่วน
YouTube จะได้รับส่วนแบ่งประมาณ 50-60% ของรายได้ทั้งหมด
Google จะได้รับ 7% จากรายได้ทั้งหมด
VEVO จะได้รับ 33%-43% จากรายได้ทั้งหมด
ในส่วนสุดท้ายคือ ศิลปิน จะได้รับ 10% จากรายได้ของ VEVO หรือ 4% จากรายได้ทั้งหมด
เมื่อปี 2017 ที่ผ่านมา รายได้ของ VEVO นั้นอยู่ที่ 20,945 ล้านบาท เติบโตสูงถึง 30% จากปีก่อน ที่รายได้อยู่ที่ 16,111 ล้านบาท
ใครจะไปคิดว่าวงการมิวสิกวิดีโอจะขายโฆษณาได้เป็นหมื่นล้านบาท ทั้งที่บริษัทนี้เพิ่งตั้งมาไม่ถึง 10 ปี
จากการเข้ามาทำธุรกิจของ VEVO ทำให้เราตระหนักได้ถึงความเปลี่ยนแปลงของพฤติกรรมของผู้บริโภคในการฟังเพลง ดูวิดีโอ
เราจะสังเกตได้ว่ารายการเพลงต่างๆเริ่มหายไปจากช่องโทรทัศน์ แต่เข้ามาในออนไลน์แทน
ทั้งหมดนี้ก็คงเป็นเพราะแต่ละคนชอบเพลงไม่เหมือนกัน..
สื่อแบบเก่าอย่างเช่นโทรทัศน์มีข้อจำกัดคือทุกคนต้องดูเหมือนๆกัน
เมื่อมีทางเลือกออนไลน์ที่ customized ตามความต้องการของแต่ละคนได้ ผู้บริโภคก็ไม่จำเป็นต้องดูช่องทางเดิมอีกต่อไป
ก็แปลกดีที่วงการเพลงเมืองไทยประสบปัญหาเรื่องรายได้ และมีหลายค่ายได้หยุดทำเพลงไปแล้ว
แต่กลับกลายเป็นว่าวงการเพลงต่างประเทศกลับหาโมเดลธุรกิจใหม่ที่ทำเงินได้
สุดท้ายแล้ว VEVO เป็นตัวอย่างหนึ่งที่ทำให้เราได้เห็นว่า โลกนี้มีช่องทางทำเงินอยู่เสมอ ขึ้นอยู่กับว่าเราได้เริ่มที่จะลองหาช่องทางนั้นแล้วหรือยัง..
----------------------
ลงทุนแมนมี "แอป" แล้ว โหลดฟรีที่ 
----------------------
ถ้าชอบเรื่องราวแบบนี้ อ่านบทความของลงทุนแมนแบบรวมเล่มได้ในหนังสือ ลงทุนแมน 1.0 หาซื้อได้ที่ ร้านหนังสือชั้นนำได้แล้ววันนี้
สั่งซื้อออนไลน์ได้ที่เว็บไซต์ SE-ED 
หรือ ที่เว็บไซต์ shoptAt24 ส่งฟรีที่ร้าน 7-11 ทุกสาขา 
----------------------
Reference
-
-
-
-